TÕLGE

Euroopa Liidu

ja Horvaatia Vabariigi vaheline Horvaatia Vabariigi osalemist Kosovos läbiviidaval Euroopa Liidu õigusriigimissioonil EULEX KOSOVO käsitlev

leping

EUROOPA LIIT (EL)

ühelt poolt ja

HORVAATIA VABARIIK

teiselt poolt,

edaspidi "lepinguosalised",

VÕTTES ARVESSE, ET:

Euroopa Liidu Nõukogu võttis 4. veebruaril 2008 vastu ühismeetme 2008/124/ÜVJP Euroopa Liidu õigusriigimissiooni kohta Kosovos, EULEX KOSOVO, [1]

Horvaatia Vabariiki on kutsutud osalema Kosovos läbiviidaval Euroopa Liidu õigusriigimissioonil EULEX KOSOVO (edaspidi "EULEX KOSOVO"),

poliitika- ja julgeolekukomitee 7. veebruari 2008. aasta otsusega kinnitati Horvaatia Vabariigile esitatud kutset osaleda missioonil EULEX KOSOVO ühiste kulude katmisest vabastamise alusel,

vägede moodustamine on edukalt lõpule viidud ning ELi tsiviiloperatsiooni ülem ja kriisiohje tsiviilaspektide komitee on soovitanud kokku leppida Horvaatia Vabariigi osaluses missioonil EULEX KOSOVO,

Horvaatia Vabariik otsustas 2. juulil 2008 osaleda missioonil EULEX KOSOVO,

poliitika- ja julgeolekukomitee 4. juuli 2008. aasta otsusega kiideti heaks Horvaatia Vabariigi panus missiooni EULEX KOSOVO,

ON KOKKU LEPPINUD JÄRGMISES:

Artikkel 1

Operatsioonis osalemine

1. Kooskõlas käesoleva lepingu sätetega ja kõigi nõutavate rakenduseeskirjadega ühineb Horvaatia Vabariik 4. veebruari 2008. aasta ühismeetmega 2008/124/ÜVJP Euroopa Liidu õigusriigimissiooni kohta Kosovos, EULEX KOSOVO, ning iga ühismeetme või otsusega, millega Euroopa Liidu Nõukogu otsustab EULEX KOSOVOT pikendada.

2. Horvaatia Vabariigi panus EULEX KOSOVOsse ei piira Euroopa Liidu sõltumatust otsuste tegemisel.

3. Horvaatia Vabariik tagab, et tema EULEX KOSOVO missioonil osalev isikkoosseis täidab oma ülesandeid kooskõlas:

- ühismeetmega 2008/124/ÜVJP ja selle võimalike hilisemate muudatustega;

- operatsiooni plaaniga;

- rakendusmeetmetega.

4. Horvaatia Vabariigi poolt EULEX KOSOVO missioonile lähetatud isikkoosseis täidab oma kohustusi ja tegutseb ainult EULEX KOSOVO huve silmas pidades.

5. Horvaatia Vabariik teavitab tsiviiloperatsiooni ülemat ja EULEX KOSOVO missiooni juhti (edaspidi "missiooni juht") õigeaegselt igast muudatusest oma panuses EULEX KOSOVOsse.

6. EULEX KOSOVO missioonile lähetatud isikkoosseisu liikmed läbivad tervisekontrolli, nad vaktsineeritakse ja tunnistatakse Horvaatia Vabariigi pädeva asutuse poolt antava tõendiga teenistuseks tervislikult sobivaks. EULEX KOSOVO missioonile lähetatud isikkoosseisu liikmed esitavad sellise tõendi koopia.

Artikkel 2

Isikkoosseisu staatus

1. Horvaatia Vabariigi poolt EULEX KOSOVO missioonile lähetatud isikkoosseisu staatust reguleeritakse missiooni staatust käsitlevate sätetega kooskõlas ühismeetme 2008/124/ÜVJP artikli 10 lõikega 1.

2. Ilma et see piiraks käesoleva artikli lõikes 1 osutatud missiooni staatust käsitlevate sätete kohaldamist, kuuluvad EULEX KOSOVOs osalevad Horvaatia Vabariigi poolt lähetatud isikkoosseisu liikmed Horvaatia Vabariigi jurisdiktsiooni alla.

3. Horvaatia Vabariik vastutab kõigi nõuete eest, mis on esitatud seoses EULEX KOSOVOs osalemisega, kui nõude on esitanud tema lähetatud isikkoosseisu liige või kui see käib tema lähetatud isikkoosseisu liikme kohta. Horvaatia Vabariik vastutab enda lähetatud isikkoosseisu liikmete vastu võetavate meetmete, eelkõige õiguslike ja distsiplinaarmeetmete eest, kooskõlas oma õigus- ja haldusnormidega.

4. Käesoleva lepingu allkirjastamisel kohustub Horvaatia Vabariik esitama deklaratsiooni, millega ta loobub nõuetest mis tahes EULEX KOSOVOs osaleva riigi vastu. Sellise deklaratsiooni näidis on lisatud käesolevale lepingule.

5. Käesoleva lepingu allkirjastamisel kohustuvad Euroopa Liidu liikmesriigid esitama deklaratsiooni Horvaatia Vabariigi EULEX KOSOVOs osalemisest tulenevatest nõuetest loobumise kohta. Sellise deklaratsiooni näidis on lisatud käesolevale lepingule.

Artikkel 3

Salastatud teave

1. Horvaatia Vabariik võtab vajalikud meetmed, et tagada ELi salastatud teabe kaitstus vastavalt nõukogu otsuses 2001/264/EÜ [2] sätestatud Euroopa Liidu Nõukogu julgeolekueeskirjadele ning pädevate asutuste, sealhulgas missiooni juhi välja antud edasistele juhistele.

2. EULEX KOSOVO raames kohaldatakse 10. aprillil 2006. aastal allkirjastatud Euroopa Liidu ja Horvaatia Vabariigi vahelise salastatud teabe vahetamise julgeolekukorda käsitleva kokkuleppe [3] sätteid.

Artikkel 4

Käsuliin

1. Kõik EULEX KOSOVOs osalevad isikkoosseisu liikmed jäävad oma siseriiklike ametiasutuste täielikku alluvusse.

2. Siseriiklikud ametiasutused annavad operatiivjuhtimise üle tsiviiloperatsiooni ülemale, kes juhib ja kontrollib missiooni strateegilisel tasandil.

3. Missiooni juht vastutab EULEX KOSOVO eest ning juhib ja kontrollib seda kohapeal.

4. Missiooni juht juhib ja kontrollib operatsioonis osalevate riikide isikkoosseisu, meeskondi ja üksusi tsiviiloperatsiooni ülema määratud korras, vastutades ühtlasi töökorralduse ja logistika, sealhulgas EULEX KOSOVO käsutusse antud varade, ressursside ja teabe eest.

5. Käesoleva lepingu artikli 1 lõikes 1 nimetatud õigusaktide kohaselt on Horvaatia Vabariigil operatsiooni igapäevase haldamise seisukohast samad õigused ja kohustused kui operatsioonis osalevatel Euroopa Liidu liikmesriikidel.

6. Missiooni juht vastutab EULEX KOSOVO isikkoosseisu distsiplinaarkontrolli eest. Vajadusel võtab distsiplinaarmeetmeid asjaomane siseriiklik ametiasutus.

7. Horvaatia Vabariik määrab riikliku väekontingenti juhi, kes esindab EULEX KOSOVOs tema riiklikku väekontingenti. Riikliku väekontingendi juht esitab missiooni juhile aruande siseriiklikest küsimustest ja vastutab väekontingendi igapäevase distsipliini eest.

8. Euroopa Liit teeb operatsiooni lõpetamist käsitleva otsuse pärast konsulteerimist Horvaatia Vabariigiga, tingimusel et operatsiooni lõpetamise päeval toetab Horvaatia Vabariik endiselt EULEX KOSOVOt.

Artikkel 5

Finantsaspektid

1. Horvaatia Vabariik katab kõik oma operatsioonis osalemisega seotud kulud, välja arvatud kulud, mis operatsiooni tegevuseelarve kohaselt kuuluvad ühiste kulude alla.

2. Operatsiooni toimumise territooriumilt pärit kohaliku elaniku või juriidilise isiku surma, vigastuse, tema vara hävimise või rikkumise korral maksab Horvaatia Vabariik kompensatsiooni, kui ta on tunnistatud vastutavaks, ning teeb seda vastavalt tingimustele, mis on ette nähtud artikli 2 lõikes 1 osutatud missiooni staatust käsitlevates sätetes.

Artikkel 6

Käesoleva lepingu rakenduskord

Kõik käesoleva lepingu rakendamiseks vajalikud tehnilised ja haldusalased kokkulepped sõlmitakse Euroopa Liidu Nõukogu peasekretäri/ühise välis- ja julgeolekupoliitika kõrge esindaja ja Horvaatia Vabariigi asjakohaste ametiasutuste vahel.

Artikkel 7

Kohustuste täitmata jätmine

Kui üks lepinguosaline peaks jätma käesolevas lepingus sätestatud kohustused täitmata, on teisel lepinguosalisel õigus käesolev leping ühekuulise kirjaliku etteteatamisega diplomaatiliste kanalite kaudu lõpetada.

Artikkel 8

Vaidluste lahendamine

Lepingu tõlgendamisest või kohaldamisest tulenevad vaidlused lahendatakse lepinguosaliste vahel diplomaatilisel teel.

Artikkel 9

Lepingu jõustumine

1. Käesolev leping jõustub järgmise kuu esimesel päeval pärast seda, kui lepinguosalised on teineteisele diplomaatiliste kanalite kaudu teatanud selleks vajalike siseriiklike menetluste lõpuleviimisest.

2. Käesolevat lepingut kohaldatakse ajutiselt alates selle allkirjastamise kuupäevast.

3. Käesolev leping kehtib Horvaatia Vabariigi operatsioonis osalemise vältel.

Sõlmitud Brüsselis, 24. novembril 2008 kahes eksemplaris inglise keeles.

Euroopa Liidu Nimel

Horvaatia Vabariigi Nimel

[1] ELT L 42, 16.2.2008, lk 92.

[2] EÜT L 101, 11.4.2001, lk 1.

[3] ELT L 116, 29.4.2006, lk 73.

--------------------------------------------------

LISA

DEKLARATSIOONID

Osutatud artikli 2 lõigetes 4 ja 5

ELi liikmesriikide deklaratsioon

"ELi liikmesriigid, kes kohaldavad 4. veebruari 2008. aasta ühismeedet 2008/124/ÜVJP Euroopa Liidu õigusriigimissiooni kohta Kosovos, EULEX KOSOVO, loobuvad võimalusel, niivõrd kuivõrd seda lubavad nende õigussüsteemid, nõuete esitamisest Horvaatia Vabariigi vastu oma isikkoosseisu liikme vigastuse või surma korral või tema valduses ja EULEX KOSOVO kasutuses oleva mis tahes vara rikkumise või hävimise korral, kui sellise vigastuse, surma, rikkumise või hävimise:

- põhjustas Horvaatia Vabariigi poolt lähetatud isikkoosseis EULEX KOSOVOga seotud kohustuste täitmisel, välja arvatud juhul, kui tegemist oli raske hooletuse või tahtliku üleastumisega,

või

- kui see tekkis Horvaatia Vabariigile kuuluva mis tahes vara kasutamisest, tingimusel et seda vara kasutati operatsiooni käigus ning välja arvatud juhul, kui see tekkis nimetatud vara kasutava Horvaatia Vabariigi poolt lähetatud EULEX KOSOVO isikkoosseisu raske hooletuse või tahtliku üleastumise tõttu."

Horvaatia Vabariigi deklaratsioon

"Horvaatia Vabariik, kes osaleb ELi 4. veebruari 2008. aasta ühismeetmega 2008/124/ÜVJP asutatud Euroopa Liidu õigusriigimissioonil Kosovos, EULEX KOSOVO, loobub võimalusel, niivõrd kuivõrd seda lubab tema õigussüsteem, nõuete esitamisest EULEX KOSOVO missioonil osaleva mis tahes teise riigi vastu oma isikkoosseisu liikme vigastuse või surma korral või tema valduses ja EULEX KOSOVO kasutuses oleva mis tahes vara rikkumise või hävimise korral, kui sellise vigastuse, surma, rikkumise või hävimise:

- põhjustas isikkoosseis EULEX KOSOVOga seotud kohustuste täitmisel, välja arvatud juhul, kui tegemist oli raske hooletuse või tahtliku üleastumisega,

või

- kui see tekkis EULEX KOSOVO missioonil osalevate riikide mis tahes vara kasutamisest, tingimusel et seda vara kasutati operatsiooni käigus ning välja arvatud juhul, kui see tekkis nimetatud vara kasutava EULEX KOSOVO isikkoosseisu raske hooletuse või tahtliku üleastumise tõttu."

--------------------------------------------------